中秋雨
作者：方岳
朝代：宋

paragraphs: 明月如佳人，會晤良亦難。
疇昔相與娛，誤作容易看。
何如費傾結，欲語不可殫。
雲間金背蟇，愛惜白玉盤。
寧受妬婦欺，不借俗世觀。
坐令四中秋，雨滴梧桐寒。
人情重今夕，吳缾蘚花乾。
亦知月不老，終當出林端。
豈無三百錢，醉此素所歡。
舉杯吞寒光，流入詩脾肝。
令我書傳香，一洗儒生酸。